Tungenes fyr

Tungenes fyr er en tidligere fyrstasjon som ligger på Tungenes, den nordlige enden av Jæren, og markerer begynnelsen på innseilingen til Stavanger. Historie Fyrstasjonen ble etablert i 1828 etter initiativ fra både lokale byborgere og sildefiskere. Bakgrunnen var at sildefisket ga Stavanger store inntekter, og det oppsto et behov for trygg innseiling. Før selve fyret ble bygget, ble fiskerne ledet inn til Tungevågen ved hjelp av talglys plassert i et loftsvindu. Fyret ble senere oppgradert og modernisert, og det utgjorde etter hvert et viktig seilingsmerke for all skipstrafikk i området. Etter den siste store utbyggingen i 1959 besto anlegget av fire bygninger: en fyrbygning, et uthus, en fyrvokterbolig og en fyrbetjentbolig. I 1984 ble fyrstasjonen avfolket og tatt ut av ordinær drift. Det ble da erstattet av en automatisert lykt på skjæret «Bragen» like utenfor neset. Nåværende bruk I dag er fyret eid av Randaberg kommune, og både kommunen og Jærmuseet benytter bygningsmassen. Tungenes fyr er også en del av Kystverkmusea, som er etatsmuseum for Kystverket. Anlegget drives som et kultursenter med et mangfoldig aktivitetstilbud. Fyrbygningen er innredet som et museum som viser hvordan fyrvokteren og hans familie bodde på 1930-tallet, mens det i uthuset arrangeres ulike temautstillinger. Det er også en kafé på området. Fyrstasjonen og de omliggende områdene er et populært utfartssted for befolkningen i Sør-Rogaland og for turister. Området er preget av nærheten til skipsleia, og mange besøkende kombinerer turen til fyret med en gåtur i Tungevågen. Referanser Eksterne lenker Tungenes fyr (no) «Tungenes fyr». Kulturminnesøk. Riksantikvaren – Direktoratet for kulturminneforvaltning.